VENDIM
Nr. 786, datë 11.12.2019

PËR PËRCAKTIMIN E RREGULLAVE DHE TË PROCEDURAVE PËR NDËRTIMIN, MIRËMBAJTJEN DHE RUAJTJEN E VARREZAVE TË DËSHMORËVE TË ATDHEUT


Në mbështetje të nenit 100 të Kushtetutës dhe të pikës 2, të nenit 13, të ligjit nr. 109/2018, “Për statusin e dëshmorit të atdheut”, me propozimin e ministrit të Mbrojtjes, Këshilli i Ministrave

VENDOSI:

1. Në shenjë nderimi, përkujtimi dhe mirënjohjeje kombëtare për dëshmorët e atdheut ndërtohen varreza ku prehen dëshmorët e atdheut.
2. Varrezat e Dëshmorëve të Atdheut mbajnë statusin e varrezave monumentale dhe, si të tilla, trajtohen e mbrohen si monument kulture, sipas parashikimeve të legjislacionit në fuqi për shërbimin publik të varrimit dhe për trashëgiminë kulturore e muzetë.
3. Varrezat e reja, të cilat do të shërbejnë si vend prehjeje për personat që gëzojnë statusin “Dëshmor i atdheut”, krijohen me vendim të Këshillit të Ministrave. 
4. Deklarimi pasuri kulturore i varrezave të reja, që gëzojnë statusin “Dëshmor i atdheut”, bëhet sipas përcaktimeve të legjislacionit në fuqi për trashëgiminë kulturore e muzetë. Administrimi i vlerave kulturore të varrezave monumentale bëhet nga ministria përgjegjëse për trashëgiminë kulturore, sipas përcaktimeve të legjislacionit në fuqi për trashëgiminë kulturore dhe muzetë.
5. Ministria e Mbrojtjes, Ministria e Brendshme, Ministria e Kulturës, në bashkëpunim me njësitë e vetëqeverisjes vendore, janë institucionet përgjegjëse për projektimin dhe ndërtimin e varrezave të reja të dëshmorëve të atdheut. Projektimi dhe ndërtimi bëhen kundrejt fondeve buxhetore që do të akordohen rast pas rasti.
6. Mirëmbajtja dhe ruajtja e varrezave të dëshmorëve të atdheut kryhet nga njësitë e vetëqeverisjes vendore.
7. Në çdo varrezë të dëshmorëve të atdheut përcaktohen shërbimet e ruajtjes, të kontrollit dhe të kujdestarisë gjatë gjithë kohës së funksionimit të tyre, sipas akteve ligjore në fuqi për administrimin e varrimit dhe për trashëgiminë kulturore.
8. Ndërtimi, zgjerimi, mbyllja apo prishja e varrezës së dëshmorëve të atdheut apo e parcelave ku gjenden varret e dëshmorëve të atdheut bëhet në pajtim me projektin për zhvillimin e varrezave të dëshmorëve dhe planin e përgjithshëm vendor të zhvillimit urban, si dhe vlerësimin e ndikimit në mjedis. Në çdo rast, projekti kalon për shqyrtim e miratim pranë strukturave kompetente të ministrisë përgjegjëse për trashëgiminë kulturore.
9. Në rastet kur normat e radioaktivitetit janë tej normave të lejuara, atëherë mbetjet mortore të personit të shpallur “Dëshmor i atdheut” do të trajtohen sipas rregullave ligjore e teknike për mbrojtjen nga rrezatimet radioaktive, në bashkëpunim me organet kompetente.
10. Materialet e gërmuara dhe mbeturinat e dala gjatë meremetimit dhe ndërtimit të varreve të reja në varrezën e dëshmorëve të atdheut duhet të transportohen jashtë varrezave jo më vonë se një ditë pas datës së përfundimit të punimeve. Materialet për kryerjen e punimeve të ndryshme duhen të jenë të parapërgatitura dhe të vendosen në zona të miratuara nga struktura përkatëse të bashkisë.
11. Ngarkohen Ministria e Mbrojtjes, Ministria e Brendshme, Ministria e Kulturës dhe njësitë e vetëqeverisjes vendore për zbatimin e këtij vendimi. 

